钦定古今图书集成/明伦汇编/氏族典/第239卷 > 张建封
## 钦定古今图书集成/明伦汇编/氏族典/第239卷 > 张建封

按《唐书张建封传》：“建封，字本立，邓州南阳人，客隐兖
州。父玠，少任侠，安禄山反，使李廷伟胁徇山东，玠率
豪杰段绛等集兵斩以徇而去，之江南，不自言功。建
封少喜文章，能辨论，慷慨尚气自许，以功名显。李光
弼镇河南，盗起苏、常间，建封请前喻贼，开譬祸福，一
日降数千人，纵还田里，由是知名。马燧为三城镇遏”
使，雅知之，表为判官，擢监察御史。燧伐李灵耀，军中
事多所诹访，即表其能于朝。卢杞不喜，出为岳州刺
史。李希烈跋扈不臣，寿州刺史崔昭与相闻，德宗召
宰相选代昭者，杞即白用建封。希烈僭位，遣将赍伪
赦畀建封，建封缚致军中，会中人来对之，斩其首。希
烈又署杜少诚为淮南节度使，约破寿州以趋江都，
建封拒之，贼不能东。迁团练使，进兼御史大夫、濠寿
庐观察使。是时，四方多故，乃缮陴隍，益治兵，四鄙附
悦。希烈使剽帅悍卒来战，建封皆沮衄之。贼平，进封
阶。贞元四年，拜御史大夫、徐泗濠节度使。久之，检校
尚书右仆射。十三年来朝，帝眷遇异等。时宦者主宫
市，建封为帝言之，帝颇顺听。还镇，帝赋诗以饯，又使
左右以所持鞭赐之曰：“卿节谊，岁寒弗渝，故用此为
况。”十六年卒，年六十六，赠司徒。